Μακαρονάδα αραμπιάτα με φέτα, κεφαλοτύρι και μπούκοβο
Μια διαφορετική μακαρονάδα αραμπιάτα με προσθήκη τυριών, προτείνει η Νένα Ισμυρνόγλου.
500 γρ. πένες ή άλλο μικρόσχημο ζυμαρικό της αρεσκείας μας, 3 ντομάτες ή 400 γρ. ολόκληρα αποφλοιωμένα ντοματάκια (μαζί με τον χυμό τους), πολτοποιημένα, 1/2 κουτ. γλυκού κόκκινο καυτερό πιπέρι (ή όσο καυτερό μάς αρέσει και αντέχουμε), 2 σκελίδες σκόρδου, καθαρισμένες, ολόκληρες και ελαφρώς κοπανισμένες (ή όσο σκόρδο θέλουμε), 1 ξερό κρεμμύδι, σε ψιλά καρέ, 12 - 15 ελιές μαύρες κατά προτίμηση θρούμπες, χωρίς κουκούτσι και χοντροκομμένες, 150 γρ. κεφαλοτύρι, κατά προτίμηση Κεφαλονιάς ή Καστοριάς (σε μεγάλα σούπερ μάρκετ) ή άλλο της αρεσκείας μας, τριμμένο, 250 γρ. φέτα, κατά προτίμηση Καλαβρύτων ή Σπερχειάδος (Ίναχος) ή ηπειρώτικη, χοντροθρυμματισμένη, 50 ml ελαιόλαδο, 10 - 12 φυλλαράκια φρέσκου βασιλικού (αν βρούμε στα σούπερ μάρκετ), ψιλοκομμένα, ή 2 κουτ. γλυκού ξερός βασιλικός, κοπανισμένος, αλάτι, φρεσκοτριμμένο πιπέρι
Για να φτιάξουμε μακαρονάδα αραμπιάτα με φέτα, κεφαλοτύρι και μπούκοβο, αρχικά ζεσταίνουμε, σε μια ευρύχωρη κατσαρόλα, το λάδι σε δυνατή φωτιά.Στη συνέχεια, σοτάρουμε το σκόρδο για περίπου 1/2 λεπτό, ίσα-ίσα να αρωματίσει το λάδι και το αφαιρούμε.Προσθέτουμε το κρεμμύδι, το καυτερό πιπέρι, αλάτι και φρεσκοτριμμένο πιπέρι και συνεχίζουμε το σοτάρισμα για περίπου άλλα 3 - 4 λεπτά, μέχρι να μαλακώσει λίγο το κρεμμύδι.Ρίχνουμε τη ντομάτα, τον βασιλικό, τις ελιές και 1 ποτήρι νερό και συνεχίζουμε το μαγείρεμα για περίπου άλλα 15 - 20 λεπτά, μέχρι να «δέσει» ελαφρώς η σάλτσα.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει, βράζουμε τα ζυμαρικά 1 - 2 λεπτά λιγότερο από το χρόνο βρασμού που αναγράφεται στη συσκευασία.Τα σουρώνουμε και τα μεταφέρουμε στην κατσαρόλα με τη σάλτσα.Σκορπίζουμε τα τυριά, ανακατεύουμε απαλά, μέχρι να αναμειχθούν τα υλικά και να αρχίσουν να λιώνουν τα τυριά, και σερβίρουμε τη μακαρονάδα αραμπιάτα με φέτα, κεφαλοτύρι και μπούκοβο.
Ελιά,Ντομάτα,Τυρί